Sorin Ovidiu Vîntu a primit o condamnare la 10 ani de închisoare, într-unul din dosarele sale celebre. Este vorba despre dosarul delapidarii patrimoniului Asociaţiei Salariaţilor din SNP Petrom SA. Liderul sindical Liviu Luca a primit o pedeapsă de 10 ani și 2 luni.

Sentința este definitivă.

La fond, Vîntu primise o pedeapsă de 10 ani și 2 luni de închisoare, iar liderul de sindicat Liviu Luca a primit 10 ani.

Sorin Ovidiu Vîntu se află în prezent în închisoare, unde execută alte pedepse, din alte dosare.

Acesta are 62 de ani și în urmă cu zece ani avea o avere estimată la aproape un miliard de euro.

Procurorii Direcţiei de Investigare a Infracţiunilor de Criminalitate Organizată şi Terorism (DIICOT) arătau, la data trimiterii rechizitoriului în instanţă, că în perioada 2005 - 2006, Liviu Luca, Sorin Ovidiu Vîntu şi Octavian Ţurcan au constituit un grup infracţional organizat ce a avut drept scop iniţial obţinerea de fonduri materiale din patrimoniul Asociaţiei Salariaţilor din SNP Petrom SA, prin delapidarea acesteia.

Fondurile au fost folosite în dauna Asociaţiei Salariaţilor din SNP Petrom SA şi implicit a membrilor săi, prin participarea offshore-ului Elbahold Ltd, controlat la acel moment de Vîntu şi ulterior de Luca, la majorarea de capital social al SC PSV Company SA (fosta SC Petromservice SA), acţiunile Asociaţiei Salariaţilor diminuându-se de la 50 la 25 la sută, au scris procurorii în actul de sesizare a instanţei.